Minn L- Imżebbel . . . il- pulċinell ta' Ġeżebel . . . . . . għax hekk hi l- ħajja . . . lanċa ġejja u oħra sejra . . . Dejjem kien faċli li nippuntifika dwar il- proċess tal- bidla li jinsab f' kollox . Hekk kien iħambaq Eraklitu . . . u ġieli , fl- eqqel tal- ħolm tiegħi nistħajjilni xi guru Tibetan b' daqna sa l- art , nippriedka dwar il- bluha u l- frugħa taċ- ċwieċ li jorbtu qalbhom man- nies , jew agħar , mal- ħwejjeġ tad- dinja . Għax naf sewwa : kollox jgħaddi , u kollox jinbidel . Is- sema u l- art jgħaddu , imma l- bidla . . . qatt . U hekk hu . Tassew ma tridx tieħu għaliha lil dil- Puturjal ta' ħajja . Trid tkun veru tromba biex waqt tempesta qalila tmur tittanta tiggranfa mal- mewġ għaddej . Il- baħar trid tħallih iħabbat , u int oqgħodlu hemm , gallerija . Imma jien stinat u rasi iebsa . Minn xi daqqiet anke iżjed mill- baħar . Forsi stramba , imma llum fhimt li l- veru fadalli x' naqdef biex xi darba nifhem li m' għandi qatt naqdef iżjed . Forsi veru , il- lezzjoni dwar il- verità nobbli tal- bidla - bla - heda - ma - taqta' - xejn naf nartikolahielek sewwa . M' għandekx għax taħseb . Mhux għax jien xi Perikle tal- gżejjer ta' Malta , imma għax kif jgħidu , ir- raġuni ma tridx forza . Din hija ħaġa minn ewl id- dinja . Hija l- iżjed ħaġa sempliċi . Jekk ma tafx din il- veru ma taf xejn . Tant hu hekk li din issibha wkoll fl- ewwel paragrafu ta' l- ewwel paġna ta' The Complete Idiot ' s Guide To Enlightenment . U kultant ngħid li veru għadni ma naf xejn , għax meta nkun waħdi , l- iżjed waqt dawk il- qaħbeċ sigħat tas- Sibt fil- għaxija , dil- biċċa donni ma nkun irrid nifhimha b' xejn . Kultant lanqas biss nasal nifhem li d- dwejjaq u l- ferħ tiegħi m' humiex proprju jiena , jiġifieri : li s- sentimenti tiegħi huma ħaġa , iżda dik ix- xiħaġa astratta li nsejħilha " jiena " hija ħaġ ' oħra . Ikun sewwasew f' dawn il- mumenti li jagħtina li nitlaq niġri 'l barra , biex l- ewwel proxxmu li nara mmur ngħidlu : " It ' s high time . Żgur mhux forsi : li kelli mmur nintefa' taħt xi siġra tat- tin - is- Siġra ta' l- Għerf Perfett - nistħajjel li x- xitan ma jaħmilx u t- tin jaqa' kollu dritt għal fuq rasi . Għax ma tistax tqiegħed idek fuq il- moħriet u tħares lura . Hekk jgħidu li kien qal l- ieħor . U mhux lakemm tniżżila din , l- iżjed meta tkun imlejt rasek li int xi ħadd jew li sirt xi ħaġa . Mhux ta' b' xejn il- leġġenda tkompli li fl- aħħar qabbiżhielhom ta' veru u baqgħu baqgħu sakemm naxruh . . . Għax faċli tilgħabha ta' l- għaref . Iżda hija iebsa li tassew tifhem . Qarrej ta' dan il- blogg m' ilux kitibli jilmenta li l- blogg Ħġejjeġ m' għadux li kien : sar ġjuboks u vetrina , kollu diski , ritratti u muttetti . U veru , għax f' dawn l- aħħar xhur donni tlift is- sengħa tal- kelma . Tlift ukoll il- paċenzja li nirrakkonta . Jew forsi l- paċenzja tilfet lili . Iżda fuq nota tajba ma tliftx l- avventura ; dik ix- xiħaġa ttektek fik illi turik li għadek tgħix . U jkolli ngħid li għext mhux ħażin , għax ma nafx fejn ma kontx . Imma s- sabar li noqgħod nikteb dwar ħajti naħseb tliftu , bħalma kien ġrali għaxar snin ilu meta kont waqaft inżomm l- imbierek djarju . Illum , uħud mill- karratri tfulin li jikteb dwarhom it- tfajjel Glenn fid- Djarju tal- Ħalliem huma kemmxejn imgħaddbin , għax bħal Pirandello , l- awtur tagħhom għoġbu jaqtgħalhom fil- qasir . Wara ftit snin xeba' minnhom u qeridhom , u mbagħad qabad jiffissa fuq Karl Marx u mar mela rasu b' dawk tal- Lejber . Forsi għandhom ftit raġun . Anke jien , illum il- ġurnata , meta nħares lura ngħid illi bħas- soltu għamilt ġennata tinkiteb , u forsi għalhekk qiegħed nikteb fuqha llum . U naqta' rasi li għaxar snin oħra , se nkun qed naħseb l- istess preċiż dwar dak illi ( m' iniex qed ) nagħmel illum . Imma forsi aħjar hekk milli agħar . Aħjar ufff mill aħħħ , għax il- passatemp tar- rakkont iġiblek ħafna nostalġiji , u n- nostalġija m' hi xejn ħlief sinjal ċar ta' attakkament . U jekk xi darba għad veru jfettilli mmur inpoġġi , kollni pompi , taħt xi siġra tat- tin , irrid inqis li d- djarji nħallihom kollha d- dar , fil- kexxun ta' l- imbarazz . Inkella nissogra xi kisja tin , u mhux lant xbin . Dawn ir- riflessjonijiet qed ifakkruni f' silta mit- traduzzjoni tiegħi tar- rumanz ta' Jean - Paul Sartre , biċċa xogħol li aktarx fil- mument tirrappreżenta l- uniku rapport serju u intimu li għad fadalli mal- kitba : " Li kont qiegħed naħseb huwa dan : biex l- iżjed avveniment fieragħ isir avventura , kull m' hemm bżonn , u kulma jeħtieġ , huwa li wieħed jaqbad jirrakkontah . Dan hu li jingannahom lin- nies : raġel huwa dejjem narratur ta' l- istejjer , jgħix imdawwar bl- istejjer tiegħu u bl- istejjer ta' l- oħrajn , fihom jara kull ħaġa li tiġrilu ; u jipprova jgħix ħajtu bħallikieku qiegħed jirrakkontaha . Iżda wieħed irid jagħżel : jew jgħix jew jirrakkonta . " Forsi veru , hekk hu . Ħajtek jew tgħixha jew tiktibha , jew aħjar , jew tgħixha jew tibbloggjaha . Terġa' , taħt is- siġar tat- tin la jista' jkollok plakki tad- dawl u wisq anqas aċċess għall- internet . Għax hemmhekk , jeħtieġ li jkun hemm biss wieħed Imżebbel , li jkun tassew ħeles min- Nawżja , għaliex fl- aħħar ikun tabilħaqq intebaħ u stembaħ . . . mill- ħolma tfulija tat- Tfajjel Ħalliem . Mużika : Cymbaline - Pink Floyd Ħuġġieġa Oħra minn L- Imżebbel Ħin : 1 ) l- ewwel tgħix , imbagħad tikteb 2 ) tgħix biss , u qatt ma tikteb ( a ) għax m' għandekx bżonn tikteb ( b ) għax ma tridx jew ma tafx 3 ) tgħix u tikteb fl- istess ħin it- tlieta li huma validi naħseb jien . jiddipendi xi tkun qed tagħmel . imma huwa minnu li xi ġrajjiet idumu s- snin jinġabru fil- memorja tiegħek qabel ma jkunu jistgħu jinkitbu u jgħixu mill- ġdid - Rażan , Achille Mizzi Id- drittijiet tal- materjal kollu li jidher f' dan il- blogg huma miżmumin mill- awtur . Il- fehmiet espressi f' dan il- blogg huma ta' l- awtur biss , u m' għandhom ikunu assoċjati ma' l- ebda għaqda jew istituzzjoni li l- awtur jagħmel parti minnha . Fuq kollox , dawn ma jirriflettux il- fehmiet ta' qraba , ħbieb jew kollegi .